CELEX: 52013PC0813
Language: hu
Date: 2013-11-28
Title: Javaslat AZ EURÓPAI PARLAMENT ÉS A TANÁCS IRÁNYELVE a nem nyilvános know-how és üzleti információk (üzleti titkok) jogosulatlan megszerzésével, felhasználásával és felfedésével szembeni védelemről

|
			
		
		
		52013PC0813
		
			Javaslat AZ EURÓPAI PARLAMENT ÉS A TANÁCS IRÁNYELVE a nem nyilvános know-how és üzleti információk (üzleti titkok) jogosulatlan megszerzésével, felhasználásával és felfedésével szembeni védelemről /* COM/2013/0813 final - 2013/0402 (COD) */
			
				
		
		
			
			   	INDOKOLÁS
1.           A JAVASLAT HÁTTERE
Európa erős a
kutatás és az innováció terén, és képes arra, hogy világviszonylatban
vezető szerepet vívjon ki magának. A minőségi kutatásra való törekvés
nem pusztán a kutatók célja, hanem egyben fontos közjavak és a magángazdaságban
jelentkező hasznok forrása is. Mindazonáltal
az Európai Unió területén zajló kutatás-fejlesztés (K+F) – a legfőbb
kereskedelmi partnerekhez, így különösen az Egyesült Államokhoz és Japánhoz
képest – nem kellőképpen a vállalkozásokra alapozott. A vállalkozások
által K+F-re fordított beruházások optimálistól elmaradó szintje
kedvezőtlenül hat az új termékek, folyamatok, szolgáltatások és know-how
bevezetésére.
Kívánatos lenne tehát fejleszteni az innovatív
üzleti tevékenység feltételeit. Az átfogó Európa 2020 stratégia részeként a
Bizottság az Innovatív Unió megteremtését tűzte ki célul, amelynek a
tudásba helyezett befektetések védelme, a piac költséges tagoltságának
csökkentése és Európának az innovációt jobban jutalmazó térséggé való átalakítása
képezi részét. Az innovációt támogató környezetnek többek között nagyobb
mértékű K+F-beruházásokra kell ösztönöznie a magánszektort, amihez
extenzívebbé, adott esetben határokon átnyúlóvá kell tenni a K+F és a
technológiai fejlesztések területén az egyetemek és ipari szereplők
közötti együttműködést, nyílttá kell tenni az innovációt és biztosítani
kell a szellemi tulajdon felértékelődését oly módon, hogy a kockázati
tőkéhez és a finanszírozáshoz való hozzáférés könnyebbé váljon a kutatásorientált
és innovatív gazdasági szereplők számára. Ezen céloknak kizárólag nemzeti
szinten történő elérése nem elegendő, és ez egyébként is nem hatékony
párhuzamosságokat eredményezne az Unióban tett erőfeszítések terén.
A digitális gazdaságban drámai mértékben
lecsökkent tranzakciós költségek a nyílt tudománynak és a nyílt innovációnak
köszönhetően az együttműködés új formáit hozták létre, amelyek
gyakran a közösen létrehozott tudás hasznosítására szolgáló új üzleti modellek
kialakulásához is vezettek. Mindazonáltal a szellemitulajdon-jogok az
innovációs politika létfontosságú részét képezik. A szellemitulajdon-jogok
révén az innovátorok és az alkotók jogot formálhatnak erőfeszítéseik
immateriális jellegű eredményeire, ezáltal biztosítva az új megoldásokba,
innovációkba és a know-how-ba irányuló beruházásokhoz szükséges
ösztönzőket. A szellemitulajdon-jogok jellemzően a kreatív vagy
innovatív erőfeszítések eredményeit védik, hatályuk azonban korlátozott.
A kutatási és alkotási folyamat során
jelentős mennyiségű információt gyűjtenek össze, illetve hoznak
létre, ezáltal fokozatosan komoly gazdasági értéket képviselő tudás
halmozódik fel, amely gyakran nem helyezhető a szellemitulajdon-jogok
védelme alá, viszont az innováció és a vállalkozások általánosan értelmezett
versenyképessége szempontjából ugyanannyira fontos. Ezen eszközök megóvásához,
továbbá a finanszírozás előteremtéséhez és a befektetések vonzásához a
szellemi tulajdont titokban kell tartani. Ehhez a vállalkozások, a
laboratóriumok, az egyetemek, valamint az egyes feltalálók és alkotók az
értékes információk megőrzésének leginkább megbízható és régóta elfogadott
formáját alkalmazzák: a titoktartást.
Mivel a kutatás a korábbiakban elvégzett
munkára épül, a tudásmegosztás és az új felfedezések fontos mozgatórugói a további
innovációnak. Az innovátor üzleti modelljétől függően
előfordulhatnak olyan esetek, amikor a titkosság lehet az alapja a
szellemi tulajdon innovációként és versenyképességet javító tényezőként
történő hasznosításának. Minden szellemitulajdon-jog egy titokkal indul.
Az írók nem hozzák nyilvánosságra a történetet, amelyen dolgoznak (és amelyet
később szerzői jog véd), az autógyárak nem teszik közzé az új
modellről készült első vázlatokat (formaterv), a vállalatok nem fedik
fel a technológiai fejlesztéseik előzetes eredményeit (szabadalom), a
vállalatok visszatartják a márkajelzéssel ellátott új termékeik piacra
dobásával kapcsolatos információkat (védjegy) stb.
A jogi terminológia szerint a
versenyelőnyök megőrzése céljából bizalmasan kezelt információk „üzleti
titoknak”, „nem nyilvános információnak”, „bizalmas üzleti információnak” vagy
„titkos know-how-nak” minősülnek. Az üzleti és a tudományos világ
időnként más kifejezéseket is használ, ilyen például a „védett know-how”
vagy „védett technológia”.
Az üzleti titkok a nem technológiai innovációk
védelmében is ugyanilyen fontos szerepet töltenek be. Az Európai Unió GDP-jének
mintegy 70 %-át kitevő szolgáltatási ágazatok rendkívül dinamikusak,
és dinamikájuk az innovatív tudásteremtés függvénye. Ugyanakkor a szolgáltatási
ágazatok az ipar gyártóágazataihoz képest kevésbé függnek (a szabadalmak által
védett) technológiai folyamatoktól és a termékinnovációtól. Az uniós gazdaság
ezen meghatározó jelentőségű területén a titoktartást a
versenyképességet szolgáló innováció „puha” formáinak kiépítésére és
kiaknázására használják. Ide tartozik – a technológiai ismereteken túlmutató –
stratégiai fontosságú különböző üzleti információk, például a vevőkre
és a szállítókra, az üzleti folyamatokra vonatkozó információk, az üzleti
tervek, a piackutatási adatok stb. felhasználása és alkalmazása.
A közgazdászok egyetértenek abban, hogy a
vállalatok számára – függetlenül azok méretétől – az üzleti titok,
legalább annyira mint a szellemi tulajdon bármely más formája, értéket képvisel.
Az üzleti titkok különösen fontosak a kis- és középvállalkozások (kkv-k) és az
induló vállalkozások számára, mivel ezeknél gyakorta hiányzik a szükséges
különleges tudással rendelkező humánerőforrás és a pénzügyi háttér
ahhoz, hogy megszerezzék, kezeljék, érvényesítsék és megvédjék a
szellemitulajdon-jogokat.
Jóllehet az üzleti titkok nem részesülnek a
klasszikus szellemitulajdon-jogokhoz hasonló védelemben, mégis meghatározó
jelentőségű kiegészítő eszközről van szó a 21. század
tudásalapú gazdaságát mozgató immateriális javak birtoklása szempontjából. Az
üzleti titok jogosultja nem rendelkezik kizárólagos jogokkal az üzleti titoknak
minősülő információ felett. Ugyanakkor egy gazdaságilag hatékony és
versenyképes folyamat elősegítése érdekében az üzleti titok
felhasználásának korlátozásai indokoltak azon esetekben, amikor az érintett
know-how-t vagy információt az üzleti titok jogosultjától harmadik fél
tisztességtelen eszközökkel, az üzleti titok jogosultjának akarata ellenére
szerezte meg. Annak eldöntése, hogy ezen korlátozások szükségesek-e, illetve
milyen mértékben szükségesek, minden esetben jogi elbírálás alá esik.
Ez azt jelenti, hogy a versenytársak szabadon
kifejleszthetik és használhatják ugyanazon, hasonló vagy alternatív
megoldásaikat, és erre ösztönözni is kell őket, ami által versenyezni
fognak az innováció terén, de a versenytársak nem élhetnek a csalás, a lopás és
a megtévesztés eszközeivel a mások által előállított bizalmas információ
megszerzése érdekében.
Miközben a tudás és az információ fejlesztése
és kezelése egyre meghatározóbbá válik az uniós gazdaság teljesítménye
szempontjából, a nem nyilvános know-how és információ (üzleti titkok) lopásnak,
kémkedésnek és egyéb visszaélési technikáknak való kitettsége megnőtt és
továbbra is nő (a globalizáció, a kiszervezés, a hosszabb ellátási láncok,
az ikt-eszközök fokozott használata stb. miatt). Egyúttal nő annak a
kockázata is, hogy az ellopott üzleti titkokat harmadik országokban
jogsértő termékek előállítására használják fel, amelyek ezt
követően megjelennek az uniós piacokon azon termékek versenytársaiként,
amelyek gyártói a visszaélés károsultjai voltak. Mindazonáltal az üzleti titkok
törvénytelen megszerzése, felhasználása vagy felfedése elleni jogi keretek
meglévő különbözősége és tagoltsága hátráltatják a határokon átnyúló
K+F-tevékenységet és az innovatív tudás áramlását, mivel nem biztosítanak
megfelelő eszközt az európai vállalatok számára ahhoz, hogy fellépjenek a
birtokukban lévő know-how-t érő tisztességtelen támadásokkal szemben.
Az Innovatív Unió egyik fontos pillére a
szellemi tulajdon infrastruktúrájának optimalizálása, és ezzel összefüggésben
2011 májusában a Bizottság átfogó stratégiát fogadott el a szellemi
tulajdonról, amelyben vállalta, hogy megvizsgálja az üzleti titkok védelmének
kérdését is[1].
E javaslat a szellemi tulajdon egységes piacának megteremtésére vonatkozóan
tett kötelezettségvállalás megvalósításának egy újabb eleme.
2.           AZ ÉRDEKELT FELEKKEL
FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
2.1.        Nyilvános konzultáció
A kezdeményezésnek a vonatkozó jogi keret
mellett egy annak értékelésére irányuló vizsgálat képezi az alapját, hogy a
tudás és az immateriális javak létrehozása és gazdasági hasznosítása
tekintetében az üzleti titkok mennyire fontosak az innováció és a vállalatok
versenyképessége szempontjából, melyek felhasználásuk keretei, milyen szerepet
töltenek be és milyen kapcsolatban állnak a szellemitulajdon-jogokkal. Ezen
vizsgálatok elvégzésére két külső tanulmány segítségével és az érdekelt
felekkel folytatott széles körű konzultációk útján került sor.
Az első (2012 januárjában közzétett)
tanulmány összehasonlító jogi elemzést közöl az egyes uniós tagállamokban az
üzleti titokkal való visszaéléssel szembeni védelmet biztosító jogi
eszközökről. A 2013 májusában közzétett második tanulmány az üzleti titok
és az üzleti titokkal való visszaéléssel szembeni védelem közgazdasági
szempontjait vizsgálta, illetve tovább elemezte az üzleti titkok részére az
Unió különböző országaiban biztosított jogi védelmet. Az elemzés
megerősítette, hogy az üzleti titokkal való visszaélés elleni védelem
hatályos eszközei nem egységesek és eltérő jellegűek az Unióban,
összességében egy átláthatatlan rendszert eredményezve, amely szükségtelen
költségeket és kockázatokat okoz. A tanulmány szerint a K+F-eredmények
biztonságát garantáló hatékony rendszer előfeltétele a vállalkozások
innovációs tevékenységének, továbbá az üzleti titkokra épülő hatékony
rendszer kínálta rugalmasság jól illeszkedik a modern üzleti környezetben zajló
innovációs tevékenységhez. A tanulmány arra a következtetésre jutott, hogy az
üzleti titokra vonatkozó jogszabályok uniós harmonizációja révén javulnának az
innovatív tudás fejlesztésének, megosztásának és felhasználásának feltételei a
vállalkozások számára.
Az érdekelt felek észrevételeit három
szakaszban gyűjtötték össze. Elsőként a civil társadalom, az ipari
szereplők, a tudományos világ szereplői és a hatóságok vitatták meg a
kérdést egy, a Bizottság által szervezett konferencia keretében, amelyre 2012
júniusában került sor.
A következő szakaszban a második
tanulmányhoz kapcsolódóan 2012 novemberében felmérést indítottak az üzleti
titok használatáról, a kapcsolódó kockázatokról és a jogi védelemről. A
felmérést uniós vállalkozások – 60 %-ban kkv-kat tartalmazó –
reprezentatív mintáján végezték. A kérdőíves megkeresésekre összesen 537
válasz érkezett. Az üzleti titkokat az összes válaszadó 75 %-a
stratégiailag fontosnak minősítette a vállalkozása növekedése,
versenyképessége és innovatív teljesítménye szempontjából. A felmérés alapján
kiderült, hogy az elmúlt 10 év folyamán a válaszadók közül körülbelül minden
ötödik volt elszenvedő alanya az üzleti titokkal való visszaélésre
irányuló legalább egy kísérletnek, és ötből közel kettő válaszadó nyilatkozott
úgy, hogy ugyanezen időszak alatt nőtt az üzleti titokkal való
visszaélés kockázata. A válaszadók kétharmada helyeselné, ha uniós szintű
jogalkotási javaslat születne.
A harmadik szakaszban,
2012. december 11. és 2013. március 8. között a Bizottság
szolgálatai nyilvános konzultációt folytattak, amely a szakpolitikai
beavatkozás lehetőségeire és azok hatásaira koncentrált. Ennek keretében
386 észrevétel érkezett, többnyire magánszemélyektől (elsősorban egy
tagállamból) és vállalkozásoktól. A válaszadók közül 202-en vélték úgy, hogy az
Európai Uniónak foglalkoznia kellene az üzleti titokkal kapcsolatos
visszaélések elleni jogi védelem kérdésével. Ugyanakkor a válaszadók két
legnagyobb csoportja (azaz a polgárok és a vállalkozások) által megfogalmazott
nézetek ellentétes irányba mutattak. A polgárok háromnegyede szerint az üzleti
titoknak csekély jelentősége van a K+F szempontjából, és az üzleti titok
hatályos jogi védelmét túlzottnak vélik, 75 %-uk nem tart szükségesnek
uniós fellépést ezen a téren. Ezzel szemben a vállalkozások az üzleti titkot
nagyon fontosnak tartják a K+F és a versenyképességük szempontjából. A
vállalkozások jelentős többsége gyengének tartja a hatályos jogi védelmet,
különösen ami a határokon átnyúló szintet érinti, a nemzeti jogi keretek közötti
különbségekről pedig úgy vélik, hogy azok negatív következményekkel
járnak, többek között a gyengébb védelmet biztosító tagállamokban magasabbak az
üzleti kockázatok, kevésbé kifizetődő határokon átnyúló K+F
tevékenységbe fogni és magasabbak az információvédelmet szolgáló
megelőző jellegű intézkedések költségei. 
2.2.        Hatásvizsgálat
A hatásvizsgálat rávilágított az üzleti titok
védelme tekintetében a tagállamok között fennálló különbségekre: az üzleti
titok fogalma vagy az, hogy az üzleti titkot milyen esetekben kell védelemben
részesíteni, csupán néhány tagállam jogában van definiálva; a jogsértő
magatartással való felhagyásra vonatkozó végzések nem minden esetben állnak
rendelkezésre; az üzleti titokkal való visszaélés által okozott kár megállapítására
a hagyományos szabályok gyakran nem alkalmasak, alternatív módszerek (pl. a
jogdíjak összege, amelyet licenciaszerződés megléte esetén fizetni kellett
volna) azonban nem minden tagállamban elérhetők; továbbá a büntetőjog
nem minden tagállamban szabályozza az üzleti titok eltulajdonításának
tényállását. Emellett számos tagállam nem rendelkezik az üzleti titkok védelmét
a peres eljárásokban garantáló szabályokkal, ami visszatartja az üzleti
titokkal való visszaélések károsultjait attól, hogy jogorvoslatért a bírósághoz
forduljanak.
Mindebből két fő probléma
rajzolódott ki:
·                        
A határokon átnyúló innovációs tevékenységek
ösztönzése az optimális szint alatt van. Amennyiben a nem hatékony jogi védelem
miatt fennáll az üzleti titokkal való visszaélés kockázata, kedvezőtlen
hatások érik az innovációs tevékenység ösztönzőit (ideértve a határokon
átnyúló innovációs tevékenység ösztönzőit is), mivel i. kisebb lesz az
üzleti titkokra épülő innovációtól várt érték és magasabbak lesznek a
védelmének költségei; ii. magasabb lesz az üzleti titok megosztásának üzleti
kockázata. Az uniós vállalkozások 40%-a például nem osztana meg üzleti titkot
másokkal, mivel tartanak attól, hogy az átadott információk helytelen kezelése
vagy engedélyük nélküli továbbadása miatt elveszítik az információ
titkosságából fakadó előnyöket. Ez gátolja az innovációt és különösen az
együttműködésre épülő kutatást és a nyílt innovációt, amely az
értékes információknak számos vállalkozás és kutatási partner közötti
megosztását tenné szükségessé.
·                        
Az üzleti titokra alapozott versenyelőnyök
kockázatoknak vannak kitéve (a versenyképesség csökken): az Unióban biztosított
jogi védelem tagoltsága miatt a védelem és a jogorvoslati lehetőségek
szintje nem egységes a belső piacon, ami miatt az üzleti titokra alapozott
versenyelőnyök – függetlenül attól, hogy innovációhoz kapcsolódnak-e vagy
sem – kockázatnak vannak kitéve, és ez csökkenti az üzleti titok jogosultjának
versenyképességét. Az üzleti titok által védett folyamatinnovációra
nagymértékben támaszkodó európai vegyipar becslése szerint egy-egy üzleti
titokkal való visszaélés gyakran akár 30 %-kal is csökkentheti az
árbevételt. 
A kezdeményezés célja annak biztosítása, hogy
az európai vállalkozásoknak és kutatóintézeteknek a nem nyilvános know-how-ra
és üzleti információkra (üzleti titkokra) alapozott versenyképessége
megfelelő védelemben részesüljön, továbbá javuljanak az innováció
fejlesztésének és kihasználásának feltételei és a tudástranszfer keretei a
belső piacon. A kezdeményezés konkrétan a visszaélésekkel szemben az üzleti
titok számára az egységes piac egészére vonatkozóan biztosított jogi védelem
hatékonyságának javítására irányul.
A probléma megoldására a következő
lehetőségek merültek fel:
–                        
Status quo.
–                        
Az üzleti titokkal való visszaéléssel szembeni
nemzeti intézkedésekkel, eljárásokkal és jogorvoslati lehetőségekkel
kapcsolatos tájékoztatás és figyelemfelhívás.
–                        
A tagállamok polgári jogának közelítése az üzleti
titokkal való visszaélés jogszerűtlen magatartásként való kezelése terén
(de továbbra is nemzeti szinten megtartva a jogorvoslatra és az üzleti titok
bizalmas jellegének a jogi eljárások során való megőrzésére vonatkozó
szabályok megállapítását).
–                        
Az üzleti titokkal való visszaélés esetén a nemzeti
jog szerint igénybe vehető polgári jogi jogorvoslati lehetőségek és
az üzleti titkok bizalmasságának a jogi eljárásokban és azokat követően
való megőrzésére vonatkozó szabályok közelítése (a 3. opció kiegészítése).
–                        
A polgári jogi rendelkezések (4. opció szerinti)
közelítése mellett a tagállamok büntetőjogának közelítése, ideértve a
minimális büntetőjogi szankciók közelítését is.
A hatásvizsgálat megállapította, hogy a 4.
opció arányos lenne, és ez szolgálná leginkább a kitűzött célok elérését.
Ami a hatásokat illeti, a polgári jogi
jogorvoslati lehetőségek közelítése révén az innovatív vállalkozások
hatékonyabban tudnák megvédeni jogszerű üzleti titkaikat szerte az Európai
Unióban. Másrészről amennyiben az üzleti titkok jogosultjai a jogi
eljárásokban számíthatnának az üzleti titkok bizalmas kezelésére,
vélhetően nagyobb mértékben vennének igénybe jogi védelmet az üzleti
titokkal való visszaélés által okozott potenciális károkkal szemben. A
jogbiztonság növelése és a jogrendszerek közelítése hozzájárulna azon
innovációk értékének növeléséhez, amelyeket a vállalkozások üzleti titokként
próbálnak megvédeni, mivel ezáltal csökkenne a visszaélésnek való kitettségük.
A belső piac működését érintő pozitív hatás, hogy a
vállalkozások – különösen a kkv-k – és a kutatók a legjobb uniós partnerekkel
való együttműködésen keresztül jobban tudják majd hasznosítani innovatív
ötleteiket, ezáltal hozzájárulva a magánszektor K+F-beruházásainak növeléséhez
a belső piacon. Ugyanakkor nem korlátozódik a verseny, hiszen senki sem
jut kizárólagos jogokhoz, és bármelyik versenytárs függetlenül megszerezheti az
üzleti titokként védett tudást (akár műszaki visszafejtés útján is). Ehhez
hasonlóan a belső piacon a magasan képzett (az üzleti titokhoz
hozzáférő) munkaerő felvételét és mobilitását sem érheti negatív
hatás. Idővel ez pozitív hatással lesz az uniós gazdaság
versenyképességére és növekedésére. A kezdeményezésnek nincs negatív hatása az
alapvető jogokra. A kezdeményezés éppenséggel előmozdítja a
tulajdonhoz való jog és a vállalkozás szabadságának érvényesülését. A
védelemhez való jog garantálása érdekében a dokumentumokhoz az igazságügyi
eljárások keretében való hozzáférés tekintetében biztosítékokat építettek be. A
kezdeményezés arra irányuló biztosítékokat is tartalmaz, hogy a
véleménynyilvánítás és a tájékozódás szabadsága garantálva legyen.
A kezdeményezés összhangban van a nemzetközi
kötelezettségvállalásokkal (azaz a szellemitulajdon-jogok kereskedelmi
vonatkozásairól szóló TRIPS-megállapodással). A legfontosabb kereskedelmi
partnerek hasonlóképpen szabályozzák e kérdést.
3.           A JAVASLAT JOGI ELEMEI
Az Európai Unió működéséről szóló
szerződés (EUMSZ) 114. cikke rendelkezik a nemzeti jogszabályoknak a
belső piac zökkenőmentes működéséhez szükséges harmonizálására
irányuló uniós szabályok elfogadásáról. A javaslat célja kielégítő és a
belső piac egészén hasonló szintű jogorvoslati lehetőségek
megteremtése az üzleti titokkal való visszaélés eseteire (ugyanakkor
megfelelő biztosítékokat beépítve a joggal való visszaélések
megelőzésére). A hatályos nemzeti szabályok az Unió különböző
országaiban eltérő szintű védelmet biztosítanak az üzleti titok
számára a visszaélésekkel szemben, ami az információ és know-how tekintetében
veszélyezteti a belső piac zökkenőmentes működését. Ahhoz
ugyanis, hogy a gazdasági eszközként benne rejlő potenciál teljes
mértékben kiaknázható legyen, az értékes információknak (pl. gyártási
folyamatok, új anyagok, nem szabadalmaztatott technológiák, üzleti megoldások)
bizalmas keretek között átadhatónak kell lenniük, hiszen a különböző
földrajzi régiókban található különböző szereplők más-más célra
használhatják fel ezeket, ily módon jövedelmet termelve az alkotók számára és
lehetővé téve az erőforrások hatékony allokálását. A nem egységes
jogi keret visszafogja a határokon átnyúló innovációhoz kapcsolódó
tevékenységeket, amelyek az üzleti titokként védett információk
felhasználásától függenek. Ilyen tevékenység például a másik tagállamban való
letelepedés az üzleti titkon alapuló termékek/szolgáltatások gyártása vagy
forgalmazása céljából, termékek/szolgáltatások szállítása másik tagállamban
található vállalkozás részére vagy a gyártás kiszervezése valamely tagállamban
található másik vállalathoz. Ha ezekben a helyzetekben egy alacsonyabb
szintű védelmet biztosító országban az üzleti titokkal való visszaélést
követnek el, a jogsértően előállított termékek eláraszthatják a
piacot. Ily módon a hatályos nemzeti szabályok a határokon átnyúló hálózatos
K+F tevékenységet és innovációt kevésbé vonzóvá és nehezebben
kivitelezhetővé teszik. Az alacsonyabb szintű védelmet biztosító
tagállamokban a nemzeti szabályok egyúttal növelik az üzleti kockázatot is, ami
negatívan hat az uniós gazdaság egészére, mivel egyrészt visszafogják a
határokon átnyúló kereskedelem ösztönzőit, másrészt az ilyen tagállamokból
származó (vagy rajtuk keresztül behozott) „jogsértő termékek”
eláraszthatják a belső piacot. A javaslat elő kívánja mozdítani a
határokon átnyúló K+F-együttműködést: az üzleti titkoknak a
visszaélésekkel szembeni egyértelmű, hatékony és megfelelő
szintű védelme azáltal segíti elő a bizalmas üzleti információk és
know-how határokon átnyúló megosztását és átadását, hogy csökkenti a többféle
szabályozás kezeléséből fakadó érzékelt kockázatokat és tranzakciós
költségeket. A határokon átnyúló piac potyautas szereplői által generált
tisztességtelen verseny visszaszorítása révén a javaslat várhatóan javítja a
tagállamok közötti kereskedelem ösztönzőit is.
A szubszidiaritást illetően a
hatásvizsgálatban feltárt problémák hátterében a meglévő szabályozási
keretek sokfélesége és következetlen jellege áll, aminek következtében nem
biztosítottak az egyenlő versenyfeltételek az uniós vállalkozások számára,
ez pedig kedvezőtlen hatással van e vállalkozások és az EU egészének
versenyképességére. Az említett problémák megoldása szempontjából
kulcsfontosságú, hogy sikerüljön nagyobb fokú konzisztenciát teremteni az egyes
tagállamokban rendelkezésre álló jogorvoslati eszközök között. Ezt a
konzisztenciát azonban nem lehet kizárólag tagállami szinten hozott
intézkedésekkel elérni: az ezen a területen szerzett tapasztalatok azt
mutatják, hogy ha a tagállamok valamennyire még koordinálásra is vannak
kényszerítve – pl. a TRIPS-megállapodás által – ezzel még nem valósul meg a
nemzeti szabályok kellő mértékű tartalmi harmonizációja. Ebből
következően a javasolt intézkedés szükségszerűen uniós szintű és
az intézkedés hatásai is ott jelentkeznek.
4.           KÖLTSÉGVETÉSI HATÁSOK
A javaslat nincs hatással az Európai Unió
költségvetésére. Az e dokumentumban javasolt valamennyi, a Bizottság által
hozandó intézkedés következetes és összeegyeztethető a 2014–2020 közötti
időszakra vonatkozó, új többéves pénzügyi kerettel.
5.           A JAVASLAT MAGYARÁZATA
5.1.        Általános rendelkezések
Az I. fejezet meghatározza az
irányelv tárgyát (1. cikk): az irányelv az üzleti titok jogellenes
megszerzéséről, felfedéséről és felhasználásáról, valamint a polgári
jogi jogorvoslat céljából biztosítandó intézkedésekről, eljárásokról és
eszközökről rendelkezik.
Ugyancsak az I. fejezetben a 2. cikk
meghatározza az alapvető fogalmakat. Az „üzleti titok” meghatározása három
elemet foglal magában: i. az információ bizalmas jellegű; ii. az
információ üzleti értékét annak bizalmas jellege biztosítja; valamint iii. az
üzleti titok jogosultja megtette az ésszerűen elvárható intézkedéseket az
információ bizalmas jellegének megőrzése érdekében. Ez a meghatározás
megfelel a TRIPS-megállapodás „nyilvánosságra nem hozott adat” fogalmának.
Az „üzleti titok jogosultja” fogalom – szintén
a TRIPS-megállapodásnak megfelelően – a kulcselemként magában foglalja az
üzleti titok feletti ellenőrzés jogszerűségének szempontját. A
fogalommeghatározás ily módon biztosítja, hogy nem csupán az üzleti titok
jogosultja, hanem az engedélyesek is felléphetnek az üzleti titok védelmében.
A „jogsértő termék” fogalma arányossági
vizsgálatot épít a rendszerbe. A jogsértő magatartás útján megtervezett,
előállított vagy forgalmazott termék akkor minősül jogsértő
terméknek, ha jelentős mértékben a szóban forgó üzleti titokra épül. A
vizsgálatot a jogsértő által gyártott vagy forgalmazott terméket
közvetlenül érintő intézkedések mérlegelésekor kell elvégezni.
A II. fejezet meghatározza azon
körülményeket, amelyek mellett az üzleti titok megszerzése, felhasználása vagy
felfedése jogellenesnek minősül (3. cikk), és ezáltal feljogosítja az
üzleti titok jogosultját arra, hogy az irányelvben meghatározott intézkedések
és jogorvoslati eszközök alkalmazását kezdeményezze. Az említett magatartási
formák jogszerűtlensége szempontjából meghatározó elem az üzleti titok
jogosultja beleegyezésének hiánya. A 3. cikk azt is kiköti, hogy az üzleti
titoknak az üzleti titok eredeti jogosulatlan megszerzésében, felhasználásában
vagy felfedésében közvetlenül nem érintett harmadik személy általi
felhasználása szintén jogellenesnek minősül, ha a harmadik személy
tudatában volt, vagy tudatában kellett volna lennie az eredeti cselekedet
jogellenességének, vagy tájékoztatták arról. A 4. cikk egyértelműen
rögzíti, hogy a független felfedezés és a műszaki visszafejtés az
információszerzés jogszerű eszközeinek minősülnek. 
5.2.        Intézkedések, eljárások és
jogorvoslatok
A III. fejezet meghatározza azon
intézkedéseket, eljárásokat és jogorvoslati eszközöket, amelyeket az üzleti
titok jogosultja számára elérhetővé kell tenni az adott üzleti titok
harmadik fél általi jogellenes megszerzése, felhasználása vagy felfedése
esetére.
Az 1. szakasz az üzleti titokkal való
visszaélés megelőzésére és visszaszorítására irányuló polgári jogi
jogérvényesítési eszközökre alkalmazandó általános elveket határoz meg. Ezen
elvek közé tartozik a hatékonyság, a tisztességesség és az arányosság
(5. cikk), valamint a jogorvoslati lehetőségekkel való visszaélés
megelőzését szolgáló biztosítékok (6. cikk). A 7. cikk elévülési
időt állapít meg. A 8. cikk alapján a tagállamoknak olyan
mechanizmusokat kell biztosítaniuk az igazságügyi hatóságok részére, amelyekkel
megőrizhetik a bíróságon folyó peres eljárásban felfedett üzleti titkok
bizalmas jellegét. A rendelkezésre álló eszközök között szerepelnie kell a
következőknek: a felek vagy harmadik felek által benyújtott dokumentumokhoz
való hozzáférés teljes körű vagy részleges korlátozása; a meghallgatásokon
való részvétel és a meghallgatások felvételeihez való hozzáférés korlátozása;
az üzleti titkot tartalmazó dokumentumok nem bizalmas változatai elkészítésének
elrendelése a felekkel vagy harmadik felekkel szemben, valamint a bírósági
határozatok nem bizalmas változatainak elkészítése. Ezeket az intézkedéseket
arányos módon kell alkalmazni, biztosítva azt, hogy ne sérüljön a felek
tisztességes eljáráshoz való joga. Az üzleti titok bizalmas kezelésére irányuló
intézkedéseket nem csupán a peres eljárás ideje alatt, hanem – a
dokumentumokhoz való nyilvános hozzáférésre irányuló kérések esetén – azt
követően is alkalmazni kell mindaddig, amíg a szóban forgó információ
üzleti titok tárgyát képezi.
A 2. szakasz tiltó intézkedések vagy a
jogsértő termékek óvintézkedésből történő lefoglalása formájában
ideiglenes intézkedéseket és óvintézkedéseket határoz meg (9. szakasz). A
szakasz egyúttal az említett ideiglenes intézkedések és óvintézkedések méltányosságát
és arányosságát garantáló biztosítékokat is meghatároz (10. cikk).
A 3. szakasz az ügy érdemi tartalmára
vonatkozóan elrendelhető intézkedésekről rendelkezik. A 11. cikk
az üzleti titok felhasználásának vagy felfedésének megtiltásáról, a jogsértő
termékek előállításának, kínálásának, forgalmazásának vagy
felhasználásának (vagy jogsértő termékek ilyen célból történő
behozatalának vagy raktározásának) megtiltásáról, valamint korrekciós
intézkedésekről rendelkezik. A korrekciós intézkedések a jogsértővel
szemben előírhatják – többek között –, hogy semmisítse meg, illetve
juttass el az eredeti jogosulthoz mindazon információkat, amelyeknek a
jogosulatlanul megszerzett, felhasznált vagy felfedett üzleti titokkal
összefüggésben birtokában van. A 12. cikk a 11. cikkben meghatározott
intézkedések méltányosságát és arányosságát garantáló biztosítékról
rendelkezik.
Az üzleti titok jogosulatlan megszerzése,
felhasználása vagy felfedése miatt az üzleti titok jogosultja által
elszenvedett sérelem miatti kártérítésről a 13. cikk rendelkezik,
amely az összes releváns tényező figyelembevételét írja elő, ideértve
az alperes által tisztességtelenül szerzett nyereség figyelembevételét is. Az
irányelv lehetőséget teremt arra is, hogy a kártérítés összegét – a
szellemitulajdon-jogok megsértésének eseteire vonatkozó szabályokkal
összhangban – feltételezett jogdíjak alapján számítsák ki.
A 14. cikk felhatalmazza az illetékes
igazságügyi hatóságokat, hogy a felperes kérésére hozzanak a nyilvánosságra
hozatallal kapcsolatos intézkedéseket, ideértve az ügy érdemi tartalmára
vonatkozó határozat nyilvánosságra hozatalát, feltéve, hogy ezáltal nem fedik
fel az üzleti titkot és az intézkedés arányosságát mérlegelték.
Az irányelv nem tartalmaz a bírói határozatok
határokon átnyúló érvényesítésére vonatkozó szabályokat, mivel erre általános
uniós szabályok alkalmazandók, amelyek az összes tagállamra vonatkozóan
biztosítják a jogsértő termékeknek az Unióba történő behozatalát
tiltó bírósági ítéletek végrehajthatóságát.
5.3.        Szankciók, jelentéstétel és
zárórendelkezések
Az irányelv hatékony alkalmazása és a
kitűzött célok elérése érdekében a IV. fejezet megállapítja a
III. fejezet szerinti intézkedéseknek való meg nem felelés esetén
alkalmazandó szankciókat, továbbá rendelkezik a monitoringról és a
jelentéstételről.
A magyarázó dokumentumokról szóló együttes
nyilatkozatokkal[2]
összhangban a Bizottság úgy véli, hogy nem állnak fenn a kellő indokai
annak, hogy hivatalosan kérje a tagállamoktól az irányelv tartalma és az
irányelvet átültető nemzeti jogi eszközök megfelelő részei közötti
kapcsolatot magyarázó dokumentumok benyújtását. Technikai szempontból az
irányelv nem különösebben összetett, csak korlátozott számban tartalmaz olyan
jogi kötelezettséget, amely a nemzeti jogba történő átültetést tesz
szükségessé, továbbá egy jól körülhatárolt területtel foglalkozik, amely a
szellemitulajdon-jogok szomszédos területe tekintetében nemzeti szinten már
szabályozott. Ennek köszönhetően a nemzeti szintű átültetés várhatóan
nem lesz bonyolult, ennek köszönhetően pedig az átültetés ellenőrzése
is egyszerűbbnek ígérkezik.
2013/0402 (COD)
Javaslat
AZ EURÓPAI PARLAMENT ÉS A TANÁCS
IRÁNYELVE
a nem nyilvános know-how és üzleti
információk (üzleti titkok) jogosulatlan megszerzésével, felhasználásával és felfedésével
szembeni védelemről
(EGT-vonatkozású szöveg)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió
működéséről szóló szerződésre és különösen annak
114. cikkére,
tekintettel az Európai Bizottság javaslatára,
a jogalkotási aktus tervezete nemzeti
parlamenteknek való megküldését követően,
tekintettel az Európai Gazdasági és Szociális
Bizottság véleményére[3],
az európai adatvédelmi biztossal való
konzultációt követően[4],
rendes törvényalkotási eljárás keretében,
mivel:
(1)       A vállalkozások és nem üzleti
alapon működő kutatóintézetek beruházásokat eszközölnek a tudásalapú
gazdaság valutájaként szolgáló know-how és információk megszerzésébe,
fejlesztésébe és alkalmazásába. Az intellektuális tőke létrehozására és
alkalmazására irányuló ezen beruházások meghatározóak piaci versenyképességük,
és ezen keresztül a beruházások megtérülése szempontjából, ami az üzleti célú
kutatás-fejlesztés mozgatórugója. Amennyiben kutatási és innovációs
beruházásaik teljes körű kiaknázása nyilvános módon nem megoldható, a
vállalkozások különböző eszközöket vesznek igénybe innovatív
tevékenységeik eredményeinek kisajátítása érdekében. Ezen eszközök közé
tartoznak a szellemitulajdon-jogok, így a szabadalmak, formatervezési minták és
a szerzői jog is. Egy másik eszköz lehet az ismeretanyaghoz való
hozzáférés védelme és a szervezet számára értékes, széles körben nem ismert
tudás kiaknázása. Az ilyen jellegű nem nyilvános és a jogosult szándéka
szerint bizalmasan kezelendő know-how és üzleti információ üzleti titoknak
minősül. Méretüktől függetlenül a vállalkozások az üzleti titkokat
ugyanannyira értékesnek tartják, mint a szabadalmakat vagy a
szellemitulajdon-jogok egyéb formáit, és az információk bizalmas kezelését
olyan üzleti menedzsment- és innovációmenedzsment-eszközként alkalmazzák, amely
a technológiai ismereteken túl magában foglalja például a vevőkre és
szállítókra vonatkozó üzleti adatokat, üzleti terveket vagy piackutatási
eredményeket és stratégiákat. A know-how és az üzleti információk ezen széles körének
védelme által – függetlenül attól, hogy a szellemitulajdon-jogok
kiegészítéséről vagy alternatívájáról van-e szó – az üzleti titok révén az
alkotó jövedelemhez juthat az alkotásából és innovációiból, következésképp az
üzleti titkok különösen fontosak a kutatás-fejlesztés és az innovatív
teljesítmény szempontjából.
(2)       A nyílt innováció fontos
ösztönzője az új tudás létrehozásának, továbbá elősegíti az
együttesen létrehozott tudásra alapozott új és innovatív üzleti modellek
kialakulását. A kutatás-fejlesztés és az innováció terén az üzleti titkoknak
fontos szerepe van a tudás vállalkozások közötti, a belső piac határain
belül vagy azokon átnyúlóan megvalósuló cseréjében. Az együttműködésen
alapuló kutatás, ideértve a határokon átnyúló együttműködést is, különösen
fontos a belső piaci üzleti kutatás-fejlesztési tevékenység fokozása
szempontjából. A nyílt innováció segíti az új ötleteknek a fogyasztók igényeit
kielégítő és a társadalmi kihívásokat kezelő formában történő
piacra jutását. A belső piacon, ahol az ilyen jellegű határokon
átnyúló együttműködés korlátai minimálisak és ahol az együttműködés
nem torzul, az intellektuális alkotás és innováció ösztönzi az innovatív
folyamatok, szolgáltatások és termékek kifejlesztését. Az intellektuális
alkotást és az innovációt ösztönző környezet fontos a foglalkoztatás
növelése és az uniós gazdaság versenyképességének javítása szempontjából is. Az
üzleti titok az intellektuális alkotás és az innovatív know-how védelmének a
vállalkozások körében egyik legelterjedtebb formája, ugyanakkor a hatályos
uniós jogi keret nem védi hatékonyan az üzleti titkokat a harmadik felek általi
jogosulatlan megszerzéstől, felhasználástól vagy felfedéstől.
(3)       Az innovatív vállalkozások
egyre fokozottabban ki vannak téve az üzleti titokkal való visszaélésre
irányuló – az Unión belülről vagy kívülről kezdeményezett –
tisztességtelen módszereknek, mint például a lopásnak, az engedély nélküli
másolatkészítésnek, ipari kémkedésnek vagy a titoktartási kötelezettségek
megsértésének. A legutóbbi fejlemények, mint például a globalizáció, a
tevékenységek fokozott kiszervezése, a meghosszabbodó ellátási láncok, az
információs és kommunikációs technológiák fokozott használata hozzájárulnak az
említett módszerekből fakadó kockázatokhoz. Az üzleti titok jogosulatlan
megszerzése, felhasználása vagy felfedése ellehetetleníti azt, hogy az üzleti
titok jogosultja innovatív erőfeszítéseinek eredményeit felhasználva
kihasználja a lépéselőnyét. Az üzleti titok védelmét szolgáló hatékony és
Unió-szerte hasonló jogi eszközök nélkül a határokon átnyúló belső piaci
innovatív tevékenység nem kap megfelelő ösztönzést, és az üzleti titkok
nem tölthetik be potenciális szerepüket a növekedés és a munkahelyteremtés
tekintetében. Ennek következtében az innováció és a kreativitás nem kap
kellő ösztönzést, csökkennek a beruházások, ami hatással van a belső
piac zökkenőmentes működésére és rontja a növekedésösztönző
képességét.
(4)       A probléma kezelése érdekében
a Kereskedelmi Világszervezet égisze alatt hozott intézkedések vezettek a
szellemitulajdon-jogok kereskedelmi vonatkozásairól szóló megállapodás
(TRIPS-megállapodás) megkötéséhez. A megállapodás többek között rendelkezik az
üzleti titok harmadik felek általi jogosulatlan megszerzésével,
felhasználásával vagy felfedésével szembeni védelméről, amelyekre
vonatkozóan közös nemzetközi standardokat állapít meg. A 94/800/EK tanácsi
határozat[5]
által elfogadott megállapodás a tagállamok mindegyikére és magára az Unióra
nézve is kötelező.
(5)       A TRIPS-megállapodás ellenére
az üzleti titok harmadik személyek általi jogosulatlan megszerzésével,
felhasználásával vagy felfedésével szembeni védelme tekintetében
számottevő különbségek mutatkoznak a tagállamok jogszabályai között. Így
például nem mindegyik tagállam határozta meg az üzleti titok és/vagy annak
jogosulatlan megszerzésének, felhasználásának vagy felfedésének fogalmát, ennek
következtében az üzleti titok védelme nem áll rendelkezésre mindenhol és nem
egységes a tagállamokban. Másrészről nem egységesek az üzleti titok
jogosulatlan megszerzése, felhasználása vagy felfedése esetén igénybe
vehető polgári jogi jogorvoslati eszközök sem, mivel a jogsértő
magatartással való felhagyásra utasító végzések nem mindig és nem minden
tagállamban elérhetők azon harmadik felekkel szemben, akik nem
versenytársai az üzleti titok jogosultjának. Különbségek vannak a tagállamok
között azon harmadik felek vonatkozásában is, akik jóhiszeműen jutottak az
üzleti titok birtokába, később azonban – a felhasználás során – tudomást
szereztek arról, hogy az üzleti titokhoz azt követően jutottak hozzá, hogy
azt korábban egy másik fél jogosulatlanul szerezte meg. 
(6)       A tagállami szabályok abban a
tekintetben is különböznek, hogy az üzleti titok jogosultja indíthat-e
keresetet az üzleti titkot jogosulatlanul használó harmadik felek által
előállított termékek megsemmisítésére, vagy a jogosulatlanul megszerzett
vagy felhasznált üzleti titkot tartalmazó vagy az üzleti titok tárgyát
képező dokumentumok, fájlok vagy anyagok visszaszolgáltatására vagy
megsemmisítésére irányulóan. Továbbá a kártérítés összegének kiszámítására
alkalmazandó nemzeti szabályok nem mindig veszik figyelembe az üzleti titkok
immateriális jellegét, ami nehézkessé teszi a tényleges nyereségkiesés vagy a
jogsértő jogalap nélküli gazdagodásának számszerűsítését azokban az
esetekben, amikor a szóban forgó információ piaci értékét nem lehet
megállapítani. Csupán néhány tagállamban van lehetőség a kártérítés
összegének olyan ésszerűnek tekinthető jogdíj vagy díjazás alapján
történő kiszámítására vonatkozó absztrakt szabályok alkalmazására, amely
díj az üzleti titok felhasználására vonatkozó engedély megléte esetén lett
volna követelhető. Ezenfelül számos tagállamban nem biztosított az üzleti
titok bizalmas jellegének megőrzése abban az esetben, ha az üzleti titok
jogosultja keresetet nyújt be az üzleti titok harmadik fél általi feltételezett
jogosulatlan megszerzése, felhasználása vagy felfedése ügyében, ez pedig
lerontja az igénybe vehető intézkedések és jogorvoslati eszközök
vonzerejét, egyúttal gyengíti az általuk kínált védelmet is. 
(7)       A tagállamok által az üzleti
titkok számára biztosított jogi védelem különbségei miatt az üzleti titkok nem
élveznek egységes szintű védelmet az Unióban, ami egyrészt a belső
piac tagoltságát eredményezi ezen a területen, másrészt emiatt gyengül a
szabályok visszatartó ereje. A belső piac annyiban érintett, amennyire a
szóban forgó különbségek lerontják a vállalkozások határokon átnyúló, az üzleti
titokként védett információ felhasználásától függő innovációs
tevékenységének – többek között a partnerekkel folytatott kutatási és gyártási
együttműködés, a más tagállamokba történő kiszervezés vagy más
tagállamban végrehajtott beruházás – ösztönzőit. A határokon átnyúló
hálózatos kutatás-fejlesztés, valamint az innovációs tevékenységek – ideértve a
kapcsolódó gyártási folyamatot, majd ezt követően a tagállamok közötti
kereskedelmet is – kevésbé vonzóvá és nehezebben megvalósíthatóvá válnak, ami
szintén uniós szintű hatékonysági problémákat eredményez az innováció
területén. Emellett a relatíve gyengébb védelmet biztosító tagállamokban
magasabb lesz az üzleti kockázat, mivel ezekben a tagállamokban az üzleti
titkok könnyebben ellophatók vagy más jogszerűtlen módon könnyebben
megszerezhetők. Ennek eredményeként a növekedésösztönző innovációra
fordított tőke allokációja nem hatékony a belső piacon, mivel az
egyes tagállamok által biztosított jogi védelem hiányosságait az üzleti titok
védelmére fordított magasabb kiadásokkal kell kompenzálni. A jelenlegi helyzet
kedvez a tisztességtelen versenyt folytató szereplőknek, akik az üzleti
titok jogosulatlan megszerzését követően az üzleti titok felhasználásával
előállított termékkel eláraszthatják a belső piacot. A szabályozások
különbségei továbbá megkönnyítik az olyan termékek harmadik országokból az Unióba
történő behozatalát a gyengébb védelmet biztosító belépési pontoknál,
amelyek kialakítása, gyártása vagy forgalmazása ellopott vagy más módon
jogosulatlanul megszerzett üzleti titokra épül. Összességében ezek a
különbségek sértik a belső piac megfelelő működését. 
(8)       Helyénvaló uniós szabályokról
rendelkezni a tagállami jogrendszerek közelítése érdekében, biztosítva ezáltal
azt, hogy az üzleti titok jogosulatlan megszerzése, felhasználása vagy
felfedése esetére megfelelő és egységes szintű jogorvoslati eszközök
álljanak rendelkezésre a belső piac egészén. Ennek érdekében fontos
megalkotni az üzleti titok egységes, a visszaéléssel szembeni védelem tárgyi
hatályát nem korlátozó fogalommeghatározását. A fogalmat tehát úgy kell
megalkotni, hogy lefedje az üzleti információkat, a technológiai információkat
és a know-how-t, feltéve, hogy egyrészt jogos érdek fűződik az üzleti
titok bizalmas jellegének fenntartásához, másrészt jogos elvárás a bizalmas
jelleg megőrzése. Jellegéből adódóan a fogalommeghatározás tárgyából
ki kell zárni a nyilvánvaló információkat, és az alkalmazottak által a
foglalkoztatásuk rendes keretei között szerzett tudást és know-how-t, amely az
ilyen jellegű információval foglalkozó körökben dolgozó személyek számára
általában ismert vagy hozzáférhető. 
(9)       Fontos meghatározni továbbá
azokat a körülményeket, amelyek fennállta esetén a jogi védelem indokolt.
Ebből kifolyólag meg kell határozni azokat a magatartási formákat és
cselekedeteket, amelyek az üzleti titok jogosulatlan megszerzésének,
felhasználásának vagy felfedésének tekintendők. Az 1049/2001/EK európai
parlamenti és tanácsi rendelet[6]
vagy a dokumentumokhoz való hozzáférésre vonatkozó más szabályok alapján kezelt
üzleti információknak az uniós intézmények vagy szervek vagy a tagállami
hatóságok általi nyilvánosságra hozatala nem tekintendő üzleti titok
jogosulatlan felfedésének. 
(10)     Az innováció és a verseny
ösztönzése érdekében az irányelv rendelkezései nem keletkeztethetnek
kizárólagos jogokat az üzleti titokként védett know-how-ra vagy információkra
vonatkozóan. Ily módon fennmarad a lehetősége ugyanazon know-how és
információ független felfedezésének, és az üzleti titok jogosultjának
versenytársai a jogszerűen megszerzett termékeken szabadon alkalmazhatják
a műszaki visszafejtés módszerét. 
(11)     Az arányosság elvével
összhangban az üzleti titok védelmét szolgáló intézkedéseket és jogorvoslati
eszközöket a kutatás és az innováció zökkenőmentesen működő
belső piacának megteremtésére irányuló céllal összhangban kell kialakítani
anélkül, hogy más célkitűzés vagy a közérdek sérelmet szenvedne. E
tekintetben az intézkedések és a jogorvoslati eszközök biztosítják azt, hogy az
illetékes igazságügyi hatóságok figyelembe vegyék az üzleti titok értékét, az
üzleti titok jogosulatlan megszerzését, felhasználását vagy felfedését
eredményező cselekedet súlyosságát, illetve annak következményét.
Biztosítani kell továbbá, hogy az illetékes hatóságoknak legyen
lehetőségük mérlegelni a peres eljárásban érintett felek, illetve harmadik
felek, köztük – adott esetben – a fogyasztók érdekeit.
(12)     Aláásná a belső piac
zökkenőmentes működését, ha a rendelkezésre álló intézkedéseket és
jogorvoslati eszközöket az irányelv céljaival összeegyeztethetetlen illegális
célok érdekében használnák fel. Biztosítani kell tehát, hogy az igazságügyi
hatóságok rendelkezzenek megfelelő felhatalmazással ahhoz, hogy
szankcionálni tudják a rosszhiszeműen eljáró és nyilvánvalóan
megalapozatlan kereseteket benyújtó felperesek joggal való visszaélésre
irányuló magatartását. Fontos továbbá, hogy a rendelkezésre álló intézkedések
és jogorvoslati eszközök ne korlátozzák a véleménynyilvánítás és a tájékozódás
szabadságát (amely magában foglalja a tömegtájékoztatásnak az Európai Unió
Alapjogi Chartája 11. cikkének megfelelő szabadságát és
sokszínűségét) vagy a visszaélések jelentését. Következésképp az üzleti
titok védelme nem terjedhet ki azon esetekre, amikor az üzleti titok
nyilvánosságra hozatala a kapcsolódó mulasztás vagy jogsértés felfedésén
keresztül a közérdeket szolgálja, 
(13)     A jogbiztonság érdekében,
továbbá figyelembe véve azt, hogy az üzleti titkok jogosultjaitól gondos
magatartás várható el az értékes üzleti titkaik bizalmas jellegének
megőrzése és az üzleti titkok felhasználásának nyomon követése
tekintetében, helyénvalónak tűnik egy onnantól kezdődő
meghatározott időszakra korlátozni az üzleti titok védelme érdekében tett
intézkedések kezdeményezésének lehetőségét, amikor az üzleti titok jogosultja
tudomást szerzett, vagy indokolt lett volna, hogy tudomást szerezzen az üzleti
titok harmadik fél általi jogosulatlan megszerzéséről, felhasználásáról
vagy felfedéséről.
(14)     Az üzleti titok jogosultját az
üzleti titok védelmére szolgáló eljárások elindításától gyakran visszatartja az
attól való félelem, hogy a peres eljárás során az üzleti titok bizalmas jellege
elvész, ez pedig lerontja a rendelkezésre álló intézkedések és jogorvoslati
eszközök hatékonyságát. Emiatt – a tisztességes eljáráshoz való jogot garantáló
biztosítékok beépítése mellett – külön előírásokat kell megállapítani a
peres eljárás tárgyát képező üzleti titok bizalmas jellegének az üzleti
titok védelme érdekében intézményesített jogi eljárások folyamán történő
megvédése céljából. Ezen előírások között szerepelnie kell a
bizonyítékokhoz vagy meghallgatásokhoz való hozzáférés korlátozása
lehetőségének, illetve lehetővé kell tenni a bírósági ítéletek
közzétételének kizárólag a nem bizalmas elemekre történő korlátozását. Az
ilyen jellegű védelemnek a jogi eljárás lezárultát követően mindaddig
hatályban kell maradnia, amíg az üzleti titok által védett információ nem
minősül nyilvánosnak.
(15)     Az üzleti titok harmadik fél
általi jogosulatlan megszerzése rendkívül káros következményekkel járhat a
jogosultra nézve, mivel az üzleti titok nyilvánosságra kerülését követően
nincs mód az üzleti titok elvesztését megelőző állapothoz való
visszatérésre. Emiatt létfontosságú olyan gyors és hozzáférhető ideiglenes
intézkedésekről rendelkezni, amelyek révén az üzleti titok jogosulatlan
megszerzése, felhasználása vagy felfedése azonnal megszüntethető. Ezen
eszközöknek az ügy érdemi részére vonatkozó döntés kivárásának szükségessége
nélkül elérhetőnek kell lennie, ugyanakkor az adott ügy sajátosságainak
figyelembevételével megfelelőképpen tiszteletben kell tartani a védelemhez
való jogot és az arányosság elvét. Elő lehet írni továbbá a megalapozatlan
keresettel az alperesnek okozott költségek és károk megtérítéséhez
elegendő mértékű garanciákat, különösen azon esetekre vonatkozóan,
amikor az esetleges késedelem helyrehozhatatlan károkat okozna az üzleti titok
jogosultja számára.
(16)     Ugyanezen okból kifolyólag
fontos rendelkezni az üzleti titok további jogosulatlan felhasználásának vagy
felfedésének megelőzését szolgáló intézkedésekről. Ahhoz, hogy a
tiltó intézkedések hatékonyak legyenek, az intézkedések időtartamának –
már amennyiben a körülmények miatt az időtartamot korlátozni kell –
elegendőnek kell lennie ahhoz, hogy az intézkedés minden olyan üzleti előnyt
megszüntessen, amelyre a harmadik fél az üzleti titok jogosulatlan megszerzése,
felhasználása vagy felfedése révén szert tehetett volna. Mindenesetre az ilyen
jellegű intézkedések nem végrehajthatók, ha az eredetileg üzleti titokként
védett információ az alperesnek nem felróható okból került nyilvánosságra. 
(17)     Az üzleti titkot
jogosulatlanul felhasználhatják olyan termékek vagy azok részeinek
tervezéséhez, gyártásához vagy forgalmazásához, amelyek eláraszthatják a
belső piacot, ezáltal hatással vannak az üzleti titok jogosultjának üzleti
érdekeire és a belső piac működésére. Az említett esetekben, valamint
amennyiben a szóban forgó üzleti titoknak jelentős hatása van a
felhasználásával előállított termék minőségére, értékére vagy árára,
vagy csökkenti annak előállítási költségeit, megkönnyíti vagy felgyorsítja
a termék előállítási vagy forgalmazási folyamatait, fontos, hogy az
igazságügyi hatóságok rendelkezzenek hatáskörrel olyan megfelelő
intézkedések elrendeléséhez, amelyek révén biztosítható, hogy a szóban forgó
termékek ne kerüljenek a piacra, vagy kivonják azokat a piacról. Figyelembe
véve a kereskedelem globális jellegét, ezen intézkedések között szerepelnie
kell a szóban forgó termékek Unióba történő behozatala tilalmának,
valamint a piacon történő felkínálás vagy forgalomba hozatal céljából
történő raktározása tilalmának is. Tekintettel az arányosság elvére,
amennyiben más járható megoldások is rendelkezésre állnak – mint például a
termék jogsértő jellemzőjének eltávolítása vagy a termékek piacon
kívül történő elhelyezése, például adományként jótékonysági szervezetek
által –, a korrekciós intézkedéseknek nem feltétlenül kell a termékek
megsemmisítésével járnia. 
(18)     Előfordulhat, hogy
valamely személy eredetileg jóhiszeműen jutott az üzleti titok birtokába,
és csak egy későbbi szakaszban szerzett tudomást arról – például az üzleti
titok eredeti jogosultjától kapott tájékoztatáson keresztül –, hogy a szóban
forgó üzleti titokhoz olyan forrásokból jutott hozzá, amelyek az érintett
üzleti titkot jogosulatlanul használták fel vagy fedték fel. Annak érdekében,
hogy ezen körülmények között a rendelkezésre álló korrekciós vagy tiltó
intézkedések ne okozhassanak aránytalan kárt az érintett személynek, a
tagállamoknak biztosítaniuk kell a lehetőséget, hogy – az indokolt esetekben
– a sértett fél alternatív megoldásként vagyoni kártérítésben részesüljön,
feltéve, hogy ezen kártérítés összege nem haladja meg a jogdíjak vagy díjazás
azon összegét, amelyet az érintett személynek a szóban forgó üzleti titok
felhasználási engedélyéért fizetnie kellett volna arra az időszakra
vonatkozóan, amely tekintetében az üzleti titok eredeti jogosultja
megakadályozhatta volna az üzleti titok felhasználását. Mindazonáltal azokban
az esetekben, amikor az üzleti titok jogosulatlan felhasználása az ezen
irányelvben meghatározott jogszabályokon kívüli egyéb jogszabály megsértésének
minősülne, vagy valószínűsíthetően kárt okozna a fogyasztóknak,
az ilyen jogosulatlan felhasználás nem megengedhető.
(19)     Annak elkerülése érdekében,
hogy az üzleti titok tudatos vagy elvárható tudatossággal történő
megszerzése, felhasználása vagy felfedése valamely személy számára
előnyöket biztosítson, továbbá annak érdekében, hogy az üzleti titok
sértett jogosultja – a lehető legteljesebb mértékig – olyan helyzetbe
kerüljön, mint amilyenben a károkozó magatartás megvalósulása nélkül lett
volna, megfelelő kártérítésről kell rendelkezni a jogsértő
magatartás következtében elszenvedett kár tekintetében. Az üzleti titok sértett
jogosultja számára megítélt kártérítés összegét a megfelelő tényezők
– például az üzleti titok jogosultjának elmaradt haszna, a jogsértő által
tisztességtelenül elért haszon, és adott esetben az üzleti titok jogosultjának
okozott nem vagyoni kár – figyelembevételével kell megállapítani. Ennek
alternatívájaként, például amennyiben – az üzleti titok immateriális jellegére
is figyelemmel – nehéz lenne számszerűsíteni a ténylegesen elszenvedett
kár összegét, a kár összegét olyan kritériumok alapján is meg lehet állapítani,
mint a jogdíjak vagy díjazás, amelyeket a jogsértőnek fizetnie kellett
volna, ha engedélyt kért volna az érintett üzleti titok felhasználására. Ennek
célja nem az, hogy büntető jellegű kártérítés előírásának
kötelezettségét vezesse be, hanem hogy objektív kritériumon alapuló,
kiegyenlítő jellegű kártérítést biztosítson, figyelembe véve azokat a
költségeket, amelyek a jogosult oldalán például a jogsértés megállapításával és
a jogsértéssel kapcsolatos kutatással összefüggésben merültek fel.
(20)     A jövőbeli
jogsértésektől való visszatartás és a közvélemény tájékozottságának
növelése érdekében hasznos az üzleti titkok jogosulatlan megszerzésével,
felhasználásával vagy felfedésével kapcsolatos esetekben hozott ítéletek
közzététele – ami indokolt esetben kiemelt helyen történő megjelentetésen
keresztül is történhet –, feltéve, hogy a közzététel nem eredményezi az üzleti
titok felfedését, illetve nem korlátozza aránytalan mértékben természetes
személyeknek a magánélethez és a jó hírnévhez való jogát.
(21)     Az üzleti titok jogosultja
rendelkezésére álló intézkedéseket és jogorvoslati eszközöket alááshatja, ha az
illetékes igazságügyi hatóság által hozott releváns határozatoknak nem tesznek
eleget. Emiatt szükséges biztosítani azt, hogy az említett hatóságok
megfelelő szankcionálási hatáskörökkel rendelkezzenek.
(22)     Az üzleti titok védelmére
szolgáló intézkedések egységes alkalmazásának elősegítése érdekében
helyénvaló rendelkezni az egyfelől a tagállamok közötti, másfelől a
tagállamok és a Bizottság közötti együttműködést és az információcserét segítő
rendszerekről, különösen a tagállamok által kijelölt kapcsolattartók
hálózatának létrehozásán keresztül. Emellett annak vizsgálata érdekében, hogy a
szóban forgó intézkedések megfelelnek-e a kitűzött céljuknak, a
Bizottságnak – indokolt esetben – a szellemi tulajdoni jogsértések európai
megfigyelőközpontja által segítve vizsgálnia kell ezen irányelv
alkalmazását és a nemzeti szinten hozott intézkedések hatékonyságát. 
(23)     Ez az irányelv tiszteletben
tartja az alapvető jogokat és összhangban van a mindenekelőtt az
Európai Unió Alapjogi Chartájában meghatározott elvekkel, konkrétan a magán- és
családi élet védelmével, a személyes adatok védelmével, a véleménynyilvánítás
és a tájékozódás szabadságával, a foglalkozás megválasztásának szabadságával és
a munkavállaláshoz való joggal, a vállalkozás szabadságával, a tulajdonhoz való
joggal, a megfelelő ügyintézéshez való joggal, a dokumentumokhoz való
hozzáféréssel és az üzleti titkok megőrzésével, a hatékony jogorvoslathoz
és a tisztességes eljáráshoz való joggal, valamint a védelemhez való joggal.
(24)     Fontos, hogy tiszteletben
tartsák az üzleti titok jogosulatlan megszerzésével, felhasználásával vagy
felfedésével kapcsolatos peres eljárásban érintett személyek magánélethez való
jogát, továbbá tiszteletben tartsák a személyes adatok védelmét mindazon
személyek vonatkozásában, akiknek személyes adatai feldolgozásra kerülnek. A
95/46/EK európai parlamenti és tanácsi irányelv[7]
szabályozza a tagállamokban ezen irányelv összefüggésében végzett olyan
személyesadat-feldolgozásokat, amelyek a tagállamok illetékes hatóságainak –
különösen a tagállamok által kijelölt független hatóságoknak – az
ellenőrzésével történnek.
(25)     Mivel ezen irányelv célját,
konkrétan az üzleti titok jogosulatlan megszerzése, felhasználása vagy
felfedése esetére kielégítő és a belső piac egészén hasonló
szintű jogorvoslati lehetőségek megteremtése által a belső piac
zökkenőmentes működésének biztosítására irányuló célt a tagállamok
nem tudják kielégítően megvalósítani, és ezért – az intézkedések
nagyságrendje és hatása miatt – a cél uniós szinten jobban megvalósítható, az
Unió intézkedéseket hozhat az Európai Unióról szóló szerződés
5. cikkében foglalt szubszidiaritás elvének megfelelően. Az ugyanazon
cikkben foglalt arányosság elvével összhangban ez az irányelv nem lépi túl az e
cél eléréséhez szükséges mértéket.
(26)     Ennek az irányelvnek nem célja
az igazságügyi együttműködésre, a joghatóságra vagy a polgári és
kereskedelmi ügyekben hozott határozatok elismerésére és végrehajtására
vonatkozó rendelkezések összehangolása vagy az alkalmazandó joggal
összefüggő kérdések tárgyalása. Az ugyanezen általános tárgykört
szabályozó egyéb uniós jogi eszközök – főszabály szerint – változatlanul
alkalmazandók maradnak az ezen irányelv által szabályozott területen.
(27)     Ezen irányelv nem érinti a
versenyjogi szabályok, és különösen az Európai Unió működéséről szóló
szerződés 101. és 102. cikkének alkalmazását. Az ebben az irányelvben
foglalt intézkedéseket nem lehet úgy alkalmazni, hogy az a versenyt a
Szerződéssel ellentétesen, indokolatlanul korlátozza.
(28)     Az üzleti titok jogosulatlan
megszerzésével, felhasználásával vagy felfedésével szembeni védelem céljából
hozott intézkedések nem érintik a más területeket, ideértve a
szellemitulajdon-jogok, a magánélet, a dokumentumokhoz való hozzáférés és a
szerződések joga területét szabályozó egyéb releváns jogszabályok
alkalmazását. Amennyiben azonban a 2004/48/EK európai parlamenti és tanácsi
irányelv[8]
hatálya és ezen irányelv hatálya átfedik egymást, lex specialis-ként ezen irányelv
elsőbbséget élvez, 
ELFOGADTA EZT AZ IRÁNYELVET:
I. fejezet
Tárgy és hatály
1. cikk
Tárgy
Ezen irányelv az üzleti titok jogosulatlan
megszerzésével, felhasználásával és felfedésével szembeni védelemre vonatkozó
szabályokat állapít meg.
2. cikk
Fogalommeghatározások
Ezen irányelv alkalmazásában:
1.           „üzleti titok”: az alábbi
követelmények mindegyikének megfelelő információ:
a)      titkos abban az értelemben, hogy mint
egységes egész vagy elemei bármely megjelenése és összeállítása általánosan nem
ismert, vagy bármikor hozzáférhető a rendes körülmények között ilyen
jellegű információval foglalkozó körökben dolgozó személyek számára;
b)      titkossága folytán üzleti értékkel
rendelkezik; 
c)      titokban tartása érdekében az információk
feletti ellenőrzés gyakorlására feljogosított személy a körülmények
figyelembevételével elvárható lépéseket megtette.
2.           „üzleti titok jogosultja”: az üzleti
titok feletti ellenőrzés gyakorlására feljogosított természetes vagy jogi
személy;
3.           „jogsértő”: az üzleti titkot
jogosulatlanul megszerző, felhasználó vagy felfedő természetes vagy
jogi személy.
4.           „jogsértő termék”: olyan
termék, amelynek kialakítása, minősége, előállítási folyamata vagy
forgalmazása jelentős mértékben a jogosulatlanul megszerzett, felhasznált
vagy felfedett üzleti titokra épül.
II. fejezet
Üzleti titok jogosulatlan megszerzése,
felhasználása és felfedése
3. cikk
Üzleti titok jogosulatlan megszerzése, felhasználása és felfedése
(1)          A tagállamok biztosítják,
hogy az üzleti titok jogosulatlan megszerzésének, felhasználásának vagy
felfedésének megelőzése, illetve az ezek miatt elszenvedett sérelem
jogorvoslata céljából az üzleti titok jogosultjai számára elérhetők
legyenek az ezen irányelvben meghatározott intézkedések, eljárások és
jogorvoslati eszközök.
(2)          Az üzleti titoknak az üzleti
titok jogosultjának beleegyezése nélküli megszerzése jogosulatlannak
minősül, ha arra szándékosan vagy súlyos gondatlanságból kerül sor az
alábbiak útján:
a)      nem engedélyezett hozzáférés az üzleti
titok jogosultjának jogszerű ellenőrzése alatt lévő olyan
dokumentumokhoz, tárgyakhoz, anyagokhoz, vegyi anyagokhoz vagy elektronikus
fájlokhoz vagy ezek másolatához, amelyek az üzleti titkot tartalmazzák, vagy
amelyekből az üzleti titok kinyerhető;
b)      lopás;
c)      megvesztegetés;
d)      megtévesztés;
e)      titoktartási megállapodás vagy más
titoktartási kötelezettség megszegése vagy arra való felbujtás;
f)       egyéb magatartási formák, amelyek a
körülményektől függően az üzleti tisztesség követelményeivel
ellentétesnek minősülnek.
(3)          Az üzleti titok felhasználása
vagy felfedése jogosulatlannak minősül, amennyiben az üzleti titok
jogosultjának beleegyezése nélkül, szándékosan vagy súlyos gondatlanságból
valósul meg olyan személy által, aki megfelel az alábbi feltételek
bármelyikének:
a)      jogosulatlanul szerezte meg az üzleti
titkot;
b)      az üzleti titokra vonatkozó titoktartási
megállapodást vagy arra vonatkozó más titoktartási kötelezettséget sértett;
c)      az üzleti titok felhasználásának
korlátozására vonatkozó szerződéses kötelezettséget vagy más kötelezettséget
sértett;
(4)          Az üzleti titok felhasználása
vagy felfedése akkor is jogosulatlannak minősül, ha valamely személy az
üzleti titok felhasználásakor vagy felfedésekor tudatában volt vagy – a
körülmények figyelembevételével – tudatában kellett volna lennie annak, hogy az
üzleti titkot olyan másik személytől szerezte meg, aki az üzleti titkot a
(3) bekezdés értelmében jogosulatlanul használta fel vagy fedte fel.
(5)          Jogsértő termékek
tudatos és szándékos előállítása, kínálása vagy forgalomba hozatala vagy
jogsértő termékek ilyen célból történő behozatala, kivitele vagy
raktározása az üzleti titok jogosulatlan felhasználásának minősül.
4. cikk
Üzleti titok jogszerű megszerzése, felhasználása és felfedése
(1)          Az üzleti titok megszerzése
jogszerűnek minősül, ha arra az alábbiak valamelyike útján kerül sor:
a)      független felfedezés vagy alkotás;
b)      a nyilvánosság számára
hozzáférhetővé tett vagy jogszerűen az információ megszerzőjének
tulajdonába került termék vagy tárgy megfigyelése, vizsgálata, szétszerelése
vagy tesztelése;
c)      a munkavállalók képviselőinek a
tájékozódáshoz és a konzultációhoz való jogának gyakorlása az uniós és a
nemzeti joggal és/vagy gyakorlattal összhangban; 
d)      egyéb, a körülményektől függően
az üzleti tisztesség követelményeivel összeegyeztethető mód. 
(2)          A tagállamok biztosítják,
hogy az ezen irányelvben meghatározott intézkedések, eljárások és jogorvoslati
eszközök alkalmazása ne legyen elérhető, ha az üzleti titok állítólagos
megszerzésére, felhasználására vagy felfedésére az alábbi esetek valamelyikében
került sor:
a)      a véleménynyilvánítás és a tájékozódás
szabadságának jogszerű érvényesítése;
b)      a felperes mulasztásának, jogsértésének
vagy illegális tevékenységének feltárása céljából, feltéve, hogy az üzleti
titok állítólagos megszerzése, felhasználása vagy felfedése szükségszerű
volt az említett feltáráshoz és az alperes közérdekből cselekedett;
c)      az üzleti titkot a munkavállalók fedték
fel a reprezentatív funkcióikat jogszerűen gyakorló képviselőik
előtt;
d)      szerződésen kívüli kötelezettségnek
való megfelelés céljából;
e)      jogos érdek védelme céljából.
III. fejezet
Intézkedések, eljárások és jogorvoslatok
1. szakasz
Általános rendelkezések
5. cikk
Általános kötelezettség
(1)          A tagállamok rendelkeznek az
üzleti titok jogosulatlan megszerzésével, felhasználásával és felfedésével
szembeni polgári jogi jogorvoslat elérhetőségét biztosító
intézkedésekről, eljárásokról és jogorvoslati eszközökről.
(2)          Az intézkedéseknek,
eljárásoknak és jogorvoslati eszközöknek meg kell felelniük az alábbiaknak:
a)      tisztességesek és méltányosak;
b)      szükségtelenül nem összetettek és nem
költségesek, nem szabnak ésszerűtlen időkorlátokat, nem okoznak
indokolatlan késedelmeket;
c)      hatékonyak és visszatartó erejűek.
6. cikk
Arányosság és a joggal való visszaélés
(1)          A tagállamok biztosítják,
hogy az ezen irányelvvel összhangban meghatározott intézkedéseket, eljárásokat
és a jogorvoslati eszközöket az illetékes igazságügyi hatóságok olyan módon
alkalmazzák, amely:
a)      arányos;
b)      nem hoz létre akadályokat a belső
piacon folytatott jogszerű kereskedelem előtt;
c)      biztosítékokat ad a velük való visszaélés
ellen.
(2)          A tagállamok biztosítják,
hogy amennyiben az illetékes igazságügyi hatóságok úgy ítélik meg, hogy az
üzleti titok jogosulatlan megszerzésére, felhasználására vagy felfedésére
vonatkozó kereset nyilvánvalóan megalapozatlan, a felperesről pedig
megállapítást nyer, hogy a jogi eljárást rosszhiszeműen, az alperes piacra
lépésének tisztességtelen eszközzel történő késleltetése vagy korlátozása
céljából, vagy az alperes egyéb módon történő megfélemlítése vagy
zaklatása céljából kezdeményezte, az említett illetékes igazságügyi hatóságok
rendelkezzenek az alábbi intézkedések meghozatalához szükséges hatáskörrel:
a)      szankciók kiszabása a felperessel
szemben;
b)      a 14. cikkel összhangban hozott
határozatra vonatkozó információk közzétételének elrendelése.
Az első albekezdésben említett intézkedések
nem érintik az alperes kártérítés iránti igényének lehetőségét, amennyiben
erre az uniós vagy a nemzeti jog lehetőséget ad.
7. cikk
Elévülési idő
A tagállamok biztosítják, hogy az ezen
irányelvben meghatározott intézkedések, eljárások és jogorvoslati eszközök
alkalmazása iránti keresetek legalább egy, de legfeljebb két évig legyenek
benyújthatók attól számítva, hogy a felperes tudomást szerzett, vagy indokolt
lett volna, hogy tudomást szerezzen a kereset alapjául szolgáló legutóbbi
fejleményről.
8. cikk
Az üzleti titok bizalmas jellegének megőrzése jogi eljárások folyamán
(1)          A tagállamok biztosítják,
hogy a felek, jogi képviselőik, bírósági tisztviselők, tanúk,
szakértők és az üzleti titok jogosulatlan megszerzésével, felhasználásával
vagy felfedésével összefüggő jogi eljárásokban részt vevő egyéb
személyek, illetve az említett jogi eljárások részét képező dokumentumokhoz
hozzáférő személyek részére az általuk a fentiek szerinti részvételük vagy
hozzáférésük révén megismert üzleti titok vagy állítólagos üzleti titok
felhasználása vagy felfedése ne legyen megengedett. 
Az első albekezdésben említett kötelezettség
megszűnik az alábbi körülmények bármelyikének fennállta esetén: 
a)      ha az eljárás folyamán az állítólagos
üzleti titokról megállapítást nyer, hogy nem tesz eleget a 2. cikk 1. pontjában
meghatározott követelményeknek; 
b)      ha időközben az adott információ
általánosan ismertté vagy bármikor hozzáférhetővé válik az ilyen
jellegű információval foglalkozó körökben dolgozó személyek számára.
(2)          A tagállamoknak biztosítják
továbbá, hogy valamely fél megfelelően indokolt keresete alapján az
illetékes igazságügyi hatóságok megtehessék a szükséges egyedi intézkedéseket
az üzleti titok jogosulatlan megszerzésével, felhasználásával vagy felfedésével
összefüggő jogi eljárásban felhasznált vagy hivatkozott üzleti titkok vagy
állítólagos üzleti titkok bizalmas jellegének megőrzése érdekében. 
Az első albekezdésben említett intézkedések
között legalább az alábbi lehetőségeknek szerepelniük kell:
a)      a felek vagy harmadik felek által
benyújtott, üzleti titkot tartalmazó dokumentumokhoz való hozzáférés teljes
körű vagy részleges korlátozása;
b)      az üzleti titkok felfedésére
lehetőséget adó meghallgatásokhoz és az ezekről készített
felvételekhez és leiratokhoz való hozzáférés korlátozása. Kivételes körülmények
között és megfelelő indokoltság esetén az illetékes igazságügyi hatóság
korlátozhatja a felek hozzáférését az említett meghallgatásokhoz, és
elrendelheti, hogy a meghallgatásokat csak a felek azon jogi képviselőinek
és azon engedéllyel rendelkező szakértőknek a részvételével
bonyolítsák le, akik az (1) bekezdésben említett titoktartási kötelezettség
hatálya alatt állnak;
c)      a bírósági határozatok nem bizalmas, az
üzleti titkot tartalmazó szövegrészek nélküli változatainak elérhetővé
tétele.
Amennyiben az üzleti titok vagy az állítólagos
üzleti titok védelme miatt szükséges, és ezen bekezdés második albekezdése
a) pontjának megfelelően az illetékes igazságügyi hatóság úgy dönt,
hogy a jogszerűen az egyik fél ellenőrzése alatt lévő bizonyíték
a másik fél előtt nem felfedhető, és amennyiben ez a bizonyíték
lényeges a peres eljárás kimenetele szempontjából, az igazságügyi hatóság ennek
ellenére engedélyezheti az adott információnak a másik fél jogi
képviselője, és – indokolt esetben – az engedéllyel rendelkező
szakértők előtti felfedését, akik az (1) bekezdésben említett
titoktartási kötelezettség hatálya alatt állnak.
(3)          A (2) bekezdésben
említett kereset elfogadásáról vagy elutasításáról való döntésnél és az
arányosság vizsgálatakor az illetékes igazságügyi hatóság figyelembe veszi a
felek és – adott esetben – harmadik felek jogos érdekeit, valamint a kereset
elfogadása vagy elutasítása esetén a feleket és – adott esetben – harmadik
feleket érő potenciális károkat.
(4)          A személyes adatoknak az (1),
(2) és (3) bekezdés alapján történő feldolgozása a 95/46/EK
irányelvvel összhangban történik.
2. szakasz
Ideiglenes intézkedések és óvintézkedések
9. cikk
Ideiglenes intézkedések és óvintézkedések
(1)          A tagállamok biztosítják,
hogy az illetékes igazságügyi hatóságok az üzleti titok jogosultjának kérésére
az állítólagos jogsértővel szemben elrendelhessék az alábbi ideiglenes
intézkedések és óvintézkedések bármelyikét:
a)      az üzleti titok felhasználásának vagy
felfedésének megszüntetése vagy – adott esetben – megtiltása ideiglenes
jelleggel;
b)      jogsértő termékek
előállításának, kínálásának, forgalomba hozatalának vagy felhasználásának,
illetve jogsértő termékek ilyen célból történő behozatalának,
kivitelének vagy raktározásának megtiltása;
c)      a gyaníthatóan jogsértő termékek –
ideértve a behozott termékeket is – lefoglalása vagy elszállítása a forgalomba
hozataluk vagy forgalmazásuk megelőzése érdekében.
(2)          A tagállamok biztosítják,
hogy az igazságügyi hatóságok az üzleti titok állítólagos jogosulatlan
megszerzésének, felhasználásának vagy felfedésének folytatását az üzleti titok
jogosultját megillető kártérítést biztosító garanciák nyújtásához
köthessék.
10. cikk
Kereset benyújtásának feltételei, biztosítékok
(1)          A tagállamok biztosítják,
hogy a 9. cikkben említett intézkedések tekintetében az illetékes
igazságügyi hatóságok rendelkezzenek a szükséges hatáskörrel ahhoz, hogy a
felperestől ésszerűen elvárható bizonyíték benyújtását kérjék, amely
alapján meggyőződhetnek az üzleti titok létezéséről, továbbá
arról, hogy a felperes az üzleti titok jogosultja, valamint, hogy az üzleti
titkot jogosulatlanul szerezték meg, használták fel vagy fedték fel, illetve,
hogy az üzleti titok közvetlenül ki van téve jogosulatlan megszerzés,
felhasználás vagy felfedés veszélyének.
(2)          A tagállamok biztosítják,
hogy a kereset elfogadásáról vagy elutasításáról való döntésnél és annak arányossága
vizsgálatakor az illetékes igazságügyi hatóságok kötelesek legyenek figyelembe
venni az üzleti titok értékét, az üzleti titok védelmében hozott
intézkedéseket, az alperesnek az üzleti titok megszerzése, felhasználása vagy
felfedése kapcsán követett magatartását, az üzleti titok jogosulatlan
felhasználása vagy felfedése következményét, a felek jogos érdekeit, továbbá a
kereset elfogadásának vagy elutasításának a felekre gyakorolt lehetséges
hatását, a harmadik felek jogos érdekeit, a közérdeket, valamint az
alapvető jogokra, így a véleménynyilvánítás és a tájékozódás szabadságára
vonatkozó biztosítékokat.
(3)          A tagállamok biztosítják,
hogy a 9. cikkben említett ideiglenes intézkedéseket az alperes kérésére
visszavonják vagy azok más módon hatályukat veszítsék, amennyiben:
a)      a felperes ésszerű határidőn
belül – ha azt a tagállam joga lehetővé teszi, az intézkedést
elrendelő igazságügyi hatóság által meghatározott határidőn, ennek
hiányában pedig legfeljebb 20 munkanapon, illetve 31 naptári napon belül,
melyek közül a hosszabb határidő az irányadó – nem indít az ügy érdemi
elbírálására irányuló eljárást az illetékes igazságügyi hatóság előtt;
b)      időközben az adott információ – az
alperesnek nem felróhatóan – már nem tesz eleget a 2. cikk
1. pontjában meghatározott követelményeknek.
(4)          A tagállamok biztosítják,
hogy az illetékes igazságügyi hatóságok a 9. cikkben említett ideiglenes
intézkedéseket a felperes által nyújtandó, megfelelő óvadéktól vagy azzal
egyenértékű biztosítéktól tehessék függővé az alperes és – adott
esetben – az intézkedés által érintett bármely másik személy által elszenvedett
kár megtérítésének biztosítása érdekében.
(5)          Amennyiben az ideiglenes
intézkedéseket a (3) bekezdés a) pontja alapján visszavonják vagy a
felperes cselekménye vagy mulasztása folytán hatályukat vesztik, vagy
amennyiben utólag megállapítják, hogy az üzleti titok jogosulatlan megszerzése,
felhasználása vagy felfedése nem valósult meg, illetve ilyen magatartás
veszélye nem állt fenn, az illetékes igazságügyi hatóságoknak rendelkezniük
kell annak – az alperes vagy valamely sértett harmadik fél kérésére
történő – elrendeléséhez szükséges hatáskörrel, hogy a felperes nyújtson
megfelelő kártérítést az alperes vagy a sértett harmadik fél számára az
ilyen intézkedések által okozott károkért.
3. szakasz
Érdemi határozaton alapuló intézkedések
11. cikk
Tiltó és korrekciós intézkedések
(1)          A tagállamok biztosítják,
hogy amennyiben az igazságügyi hatóság határozata megállapítja az üzleti titok
jogosulatlan megszerzésének, felhasználásának vagy felfedésének tényét, az
illetékes igazságügyi hatóság a felperes kérésére a jogsértővel szemben
elrendelhesse az alábbiakat:
a)      az üzleti titok felhasználásának vagy
felfedésének megszüntetése vagy – adott esetben – megtiltása;
b)      jogsértő termékek
előállításának, kínálásának, forgalomba hozatalának vagy felhasználásának,
illetve jogsértő termékek ilyen célból történő behozatalának,
kivitelének vagy raktározásának megtiltása;
c)      megfelelő korrekciós intézkedések
meghozatala a jogsértő termékekre vonatkozóan.
(2)          Az (1) bekezdés
c) pontjában említett korrekciós intézkedések közé tartozik:
a)      nyilatkozat a jogsértésről;
b)      a jogsértő termékek kivonása a
piacról;
c)      a jogsértő termék jogsértő
jellemzőjének eltávolítása;
d)      a jogsértő termék megsemmisítése,
vagy – adott esetben – a piacról történő kivonása, feltéve, hogy ez nem
ássa alá a szóban forgó üzleti titok védelmét;
e) az üzleti titkot tartalmazó vagy az üzleti
titok tárgyát képező dokumentumok, tárgyak, anyagok, vegyi anyagok vagy
elektronikus fájlok összességének vagy részeinek megsemmisítése, vagy –
indokolt esetben – az említett dokumentumok, tárgyak, anyagok, vegyi anyagok
vagy elektronikus fájlok összességének vagy egyes részeinek eljuttatása az
üzleti titok jogosultjához.
(3)          A tagállamok biztosítják,
hogy a jogsértő termék piacról történő kivonásának elrendelésénél az
igazságügyi hatóságok – az üzleti titok jogosultjának kérésére – elrendelhessék
a termékeknek a jogosulthoz vagy jótékonysági szervezethez történő eljuttatását,
amelynek feltételeit az igazságügyi hatóság állapítja meg úgy, hogy biztosítva
legyen az, hogy a szóban forgó termékek ne kerüljenek újra forgalomba.
Az igazságügyi hatóságok elrendelik, hogy ezeket
az intézkedéseket a jogsértő költségére hajtsák végre, kivéve ha olyan
különleges indokok állnak fenn, amelyek ennek ellentmondanak. Ezek az
intézkedések nem érintik az üzleti titok jogosultját az üzleti titok
jogosulatlan megszerzése, felhasználása vagy felfedése miatt esetlegesen
megillető kártérítést.
12. cikk
A kereset feltételei, biztosítékok és alternatív intézkedések
(1)          A tagállamok biztosítják,
hogy a 11. cikk szerinti tiltó és korrekciós intézkedések iránti kérelem
mérlegelésekor és ezek arányossága vizsgálatakor az illetékes igazságügyi
hatóságok figyelembe vegyék az üzleti titok értékét, az üzleti titok védelmében
hozott intézkedéseket, a jogsértőnek az üzleti titok megszerzése,
felhasználása vagy felfedése kapcsán követett magatartását, az üzleti titok
jogosulatlan felhasználása vagy felfedése következményét, a felek jogos
érdekeit, továbbá a kereset elfogadásának vagy elutasításának a felekre
gyakorolt lehetséges hatását, a harmadik felek jogos érdekeit, a közérdeket,
valamint az alapvető jogokra, így a véleménynyilvánítás és a tájékozódás
szabadságára vonatkozó biztosítékokat.
Amennyiben az illetékes hatóságok korlátozzák a
11. cikk (1) bekezdésének a) pontjában említett intézkedés
időtartamát, az időtartamnak elegendőnek kell lennie ahhoz, hogy
az intézkedés minden olyan üzleti vagy gazdasági előnyt megszüntessen,
amelyre a jogsértő az üzleti titok jogosulatlan megszerzése, felhasználása
vagy felfedése révén szert tehetett volna.
(2)          A tagállamok biztosítják,
hogy a 11. cikk (1) bekezdésének a) pontjában említett
intézkedéseket az alperes kérésére visszavonják vagy más módon hatályukat
veszítsék, amennyiben időközben az adott információ – az alperesnek nem
felróhatóan – már nem tesz eleget a 2. cikk 1. pontjában
meghatározott követelményeknek.
(3)          A tagállamok biztosítják,
hogy a 11. cikkben meghatározott intézkedések hatálya alá vonható
személyek kérésére az illetékes igazságügyi hatóságok elrendelhessék vagyoni
kártérítés megfizetését a sértett fél javára az említett intézkedések
alkalmazása helyett, feltéve, hogy az alábbi feltételek mindegyike teljesül:
a)      az érintett személy eredetileg
jóhiszeműen jutott az üzleti titok birtokába és megfelel a 3. cikk
(4) bekezdésében megállapított feltételeknek;
b)      a szóban forgó intézkedések végrehajtása
aránytalan károkat okozna az érintett személynek; 
c)      a sértett félnek nyújtott vagyoni
kártérítés elfogadhatónak tűnik.
Amennyiben a 11. cikk (1) bekezdésének
a) pontjában említettek elrendelése helyett vagyoni kártérítést rendelnek
el, e vagyoni kártérítés összege nem haladhatja meg azon jogdíjak vagy díjazás
összegét, amely a jogosultat megillette volna, ha az érintett személy engedélyt
kért volna a szóban forgó üzleti titok felhasználására azon időtartamra,
amelyre vonatkozóan az üzleti titok felhasználása megtiltható lett volna.
13. cikk
Kártérítés
(1)          A tagállamok biztosítják,
hogy az illetékes igazságügyi hatóságok a sértett fél keresete alapján arra
kötelezzék a jogsértőt, aki tudta, vagy tudnia kellett volna, hogy üzleti
titok jogosulatlan megszerzését, felhasználását vagy felfedését valósítja meg,
hogy fizessen az elszenvedett tényleges kár mértékével arányos kártérítést az
üzleti titok jogosultja számára.
(2)          A kártérítés összegének
megállapításakor az illetékes igazságügyi hatóságok figyelembe vesznek minden
megfelelő szempontot, úgy mint a kedvezőtlen gazdasági
következményeket, ideértve a sértett fél elmaradt hasznát, a jogsértő jogalap
nélküli gazdagodását, és indokolt esetben a nem tisztán gazdasági
tényezőket, mint az üzleti titok jogosultjának az üzleti titok
jogosulatlan megszerzése, felhasználása vagy felfedése által okozott nem
vagyoni kárát.
Ugyanakkor az illetékes igazságügyi hatóságok a
kárt indokolt esetben átalányösszegben is megállapíthatják olyan tényezők
alapján, mint legalább azon jogdíjak vagy díjazás összege, amely a jogosultat
megillette volna, ha az adott üzleti titok felhasználására a jogsértő
engedélyt kért volna.
14. cikk
Bírósági határozatok közzététele
(1)          A tagállamok biztosítják,
hogy az üzleti titok jogosulatlan megszerzése, felhasználása vagy felfedése
miatt indított jogi eljárásokban az illetékes igazságügyi hatóságok
megfelelő intézkedéseket rendelhessenek el a felperes kérelmére és a
jogsértő költségére a határozatban foglalt információ terjesztésére,
ideértve a határozat teljes vagy részleges közzétételét is.
(2)          Az ezen cikk (1) bekezdésében
említett intézkedéseknek a 8. cikknek megfelelően meg kell
őrizniük az üzleti titok bizalmas jellegét.
(3)          A nyilvánosságra hozatallal
kapcsolatos intézkedések elrendeléséről hozott döntésnél és annak
arányossága mérlegelésekor az illetékes igazságügyi hatóságok figyelembe veszik
– amennyiben a jogsértő természetes személy – az intézkedésnek a
jogsértő magánéletét és jó hírnevét érintő lehetséges negatív
következményeit, az üzleti titok értékét, a jogsértőnek az üzleti titok
megszerzése, felhasználása vagy felfedése kapcsán követett magatartását, az
üzleti titok jogosulatlan felhasználásának vagy felfedésének hatását, valamint
az üzleti titok jogsértő általi további jogosulatlan felhasználásának vagy
felfedésének valószínűségét.
IV. Fejezet
Szankciók, jelentéstétel és
zárórendelkezések
15. cikk
Az irányelvben foglalt kötelezettségek be nem tartásának szankciói
A tagállamok biztosítják, hogy az illetékes
igazságügyi hatóságok szankciókat alkalmazhassanak azon felekkel, jogi
képviselőikkel és bármely egyéb személlyel szemben, aki nem tesz eleget
vagy nem kíván eleget tenni a 8., 9. és a 11. cikk alapján hozott
intézkedéseknek.
A rendelkezésre álló szankciók között
szerepelnie kell a kényszerítő bírságok kiszabása lehetőségének a 9.
és a 11. cikk alapján hozott intézkedéseknek való meg nem felelés esetén.
A rendelkezésre álló szankcióknak hatékonynak,
arányosnak és visszatartó erejűnek kell lenniük.
16. cikk
Információcsere és kapcsolattartók
Az együttműködés – ideértve a tagállamok
közötti, illetve a tagállamok és a Bizottság közötti információcserét –
elősegítése érdekében minden tagállam kijelöl legalább egy kapcsolattartót
az ezen irányelvben foglalt intézkedések végrehajtásával kapcsolatos
kérdésekre. Minden tagállam közli a kapcsolattartó elérhetőségére
vonatkozó adatokat a többi tagállammal és a Bizottsággal.
17. cikk
Jelentések
(1)          20ÉÉ HH NN-ig [három évvel az
átültetés határidejét követően] az Európai Unió Védjegyoltalmi és
Formatervezési Mintaoltalmi Ügynöksége a szellemi tulajdoni jogsértések európai
megfigyelőközpontjával kapcsolatos tevékenységek keretében induló
jelentést készít az üzleti titkok jogosulatlan megszerzésével, felhasználásával
vagy felfedésével összefüggő peres eljárások ezen irányelv alkalmazása
szerinti alakulásáról.
(2)          20ÉÉ HH NN-ig [négy évvel az
átültetés határidejét követően] a Bizottság időközi jelentést készít
az irányelv alkalmazásáról, és jelentését benyújtja az Európai Parlamentnek és
a Tanácsnak. A jelentésnek kellő mértékben figyelembe kell vennie a
szellemi tulajdoni jogsértések európai megfigyelőközpontja által készített
jelentést.
(3)          20ÉÉ HH NN-ig [nyolc évvel az
átültetés határidejét követően] a Bizottság értékelést készít az irányelv
hatásairól, és erről készült jelentését benyújtja az Európai Parlamentnek
és a Tanácsnak.
18. cikk
Átültetés
(1)          A tagállamok hatályba
léptetik azokat a törvényi, rendeleti és közigazgatási rendelkezéseket, amelyek
szükségesek ahhoz, hogy ennek az irányelvnek legkésőbb 20ÉÉ HH NN-ig [24
hónappal az irányelv elfogadását követően] megfeleljenek. E rendelkezések
szövegét haladéktalanul megküldik a Bizottság számára.
Amikor a tagállamok elfogadják ezeket a
rendelkezéseket, azokban hivatkozni kell erre az irányelvre, vagy azokhoz
hivatalos kihirdetésük alkalmával ilyen hivatkozást kell fűzni. A
hivatkozás módját a tagállamok határozzák meg.
(2)          A tagállamok közlik a
Bizottsággal nemzeti joguk azon főbb rendelkezéseinek szövegét, amelyeket
az ezen irányelv által szabályozott területen fogadnak el.
19. cikk
Hatálybalépés
Ez az irányelv az Európai Unió Hivatalos
Lapjában történő kihirdetését követő huszadik napon lép hatályba.
20. cikk
Címzettek
Ennek az irányelvnek a tagállamok a
címzettjei.
Kelt Brüsszelben, -án/-én.
az Európai Parlament részéről                      a
Tanács részéről
az elnök                                                          az
elnök
[1]               COM(2011)287.
[2]               HL C 369., 2011.12.17., 14. o.
[3]               HL C… , , . .o.
[4]               HL C… , , . .o.
[5]               A Tanács 1994. december 22-i 94/800/EK határozata a
többoldalú tárgyalások uruguayi fordulóján (1986–1994) elért megállapodásoknak
a Közösség nevében a hatáskörébe tartozó ügyek tekintetében történő
megkötéséről (HL L 336., 1994.12.23., 1. o.).
[6]               Az Európai Parlament és a Tanács
2001. május 30-i 1049/2001/EK rendelete az Európai Parlament, a
Tanács és a Bizottság dokumentumaihoz való nyilvános hozzáférésről (HL L
145., 2001.5.31., 43. o.).
[7]               Az Európai Parlament és a Tanács 1995. október 24-i
95/46/EK irányelve a személyes adatok feldolgozása vonatkozásában az egyének
védelméről és az ilyen adatok szabad áramlásáról (HL L 281., 1995.11.23.,
31. o.).
[8]               Az Európai Parlament és a Tanács
2004. április 29-i 2004/48/EK irányelve a szellemitulajdon-jogok
érvényesítéséről (HL L 157., 2004.4.30., 45. o.).